CELEX: 62018TN0017
Language: el
Date: 2018-01-19 00:00:00
Title: Υπόθεση T-17/18: Προσφυγή-αγωγή της 19ης Ιανουαρίου 2018 — Delfant Hoylaerts κατά Επιτροπής

19.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 104/44
            
         Προσφυγή-αγωγή της 19ης Ιανουαρίου 2018 — Delfant Hoylaerts κατά Επιτροπής
   (Υπόθεση T-17/18)
   (2018/C 104/57)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα-ενάγουσα: Isabelle Delfant Hoylaerts (Montredon-des-Corbières, Γαλλία) (εκπρόσωπος: E. Conquet, δικηγόρος)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει την από 21 Μαρτίου 2017 απορριπτική απόφαση της Επιτροπής·
            
         
               —
            
            
               να ακυρώσει την από 20 Οκτωβρίου 2017 σιωπηρή απορριπτική απόφαση της Επιτροπής·
            
         
               —
            
            
               να υποχρεώσει την Επιτροπή να αναλάβει από τις 20 Οκτωβρίου 2017 τα έξοδα σχετικά με το ίδρυμα ιατρικού και εκπαιδευτικού χαρακτήρα για άτομα με ειδικές ανάγκες·
            
         
               —
            
            
               να υποχρεώσει την Επιτροπή να καταβάλει στην Ι. Delfant Hoylaerts 3 000 ευρώ ως ικανοποίηση της ηθικής βλάβης και αποκατάσταση της οικονομικής ζημίας που υπέστη·
            
         
               —
            
            
               να καταδικάσει την Επιτροπή στα δικαστικά έξοδα και να την υποχρεώσει να καταβάλει στην Ι. Delfant Hoylaerts 3 000 ευρώ για τα μη δυνάμενα να αναζητηθούν έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής της, η προσφεύγουσα-ενάγουσα προβάλλει έναν μόνο λόγο ο οποίος αντλείται από παράβαση του άρθρου 72 του Κανονισμού Υπηρεσιακής Κατάστασης των υπαλλήλων της Ευρωπαϊκής Ένωσης του οποίου οι διατάξεις επαναλαμβάνονται στην κοινή ρύθμιση σχετικά με την υγειονομική ασφάλιση των υπαλλήλων της Ευρωπαϊκής Ένωσης, και, μεταξύ άλλων, του άρθρου 20, καθώς και στις κατευθυντήριες γραμμές για τη συνδρομή της Επιτροπής όσον αφορά τα ανάπηρα τέκνα του μόνιμου προσωπικού.
   Κατά την προσφεύγουσα-ενάγουσα, η Επιτροπή παρέβη τις προαναφερθείσες διατάξεις με την απόφαση περί μη αναλήψεως των εξόδων σχετικά με το ίδρυμα ιατρικού και εκπαιδευτικού χαρακτήρα για άτομα με ειδικές ανάγκες (στο εξής: ΙΙΕΧ) για το ανάπηρο τέκνο της. Συναφώς, η προσφεύγουσα-ενάγουσα θεωρεί ότι η εν λόγω απόφαση στηρίζεται σε αμιγώς διοικητική παρανόηση και στερείται του νομικού ερείσματος επί του οποίου βασίστηκε η Επιτροπή.
   Τέλος, η προσφεύγουσα-ενάγουσα υποστηρίζει ότι η καταχρηστική συμπεριφορά της Επιτροπής έχει σοβαρές συνέπειες καθόσον η προσφεύγουσα-ενάγουσα θα περιέλθει σε αδυναμία να αναλάβει μόνη της τα έξοδα του ΙΙΕΧ, δεδομένου ότι το ΙΙΕΧ είναι ζωτικής σημασίας για το τέκνο της. Επομένως, η ηθική και οικονομική της κατάσταση επιδεινώθηκε λόγω σφάλματος της Επιτροπής.